Frystihúsið á Seyðisfirði á sér ekki framtíð á núverandi stað vegna hættu að stórri skriðu úr Strandartindi í sunnanverðum firðinum. Óvissa ríkir um hvort Ofanflóðasjóði er skylt að kosta uppkaup á atvinnuhúsnæði.
Líklega þarf að flytja frystihúsið á Seyðisfirði vegna hættu á landskriðu í sunnanverðum firðinum. Þar bráðnar sífreri í urðarjökli og gæti sett af stað stóra skriðu.
Eftir aurskriðurnar á Seyðisfirði í desember vann Veðurstofa Íslands nýtt bráðbirgðahættumat fyrir fjörðinn. Á Seyðisfirði er ekki bara hætta vegna mikilli rigninga heldur líka vegna hlýnunar. Yfir athafnasvæði Síldarvinnslunnar sem er langstærsti atvinnurekandinn í bænum gnæfir Strandartindur og í honum er sífreri, svokallaður urðarjökull undir miklu af lausu efni í 7-800 metra hæð. Þarna er hlíðin óútreiknanleg og ekki hægt að grípa til rýminga eins og þegar skriðuhætta verður vegna rigninga. Þarna er hættan mest síðsumars og á haustin eftir mikil hlýindi og í verstu sviðsmynd Veðurstofunnar gæti hálf milljón rúmmetra farið af stað.
Frystihús og fiskimjölsverksmiðja Síldarvinnslunnar eru á hættusvæði og liggur hættulínan í gegnum frystihúsið. Heimastjórn Seyðisfjarðar hefur látið í ljós áhyggjur af stöðunni og forstjóri Síldarvinnslunar hefur sagt í fjölmiðlum að ekkert annað sé í boði en að bregðast við. Í frystihúsinu vinna 35 manns að meðaltali.
Ekki hefur verið rætt að Síldarvinnslan hætti starfsemi á Seyðisfirði og fátt annað virðist koma til greina en að byggja nýtt frystihús. Nægt rými er fyrir slíkt til dæmis á uppfyllingunni við Strandarbakka.
Nú bregður svo undarlega við að óvíssa ríkir um það hvort Ofanflóðasjóður ætti að koma að uppkaupum á húsnæði Síldarvinnslunnar. Í lögum um sjóðinn er skýrt kveðið á um uppkaupsskyldu við aðstæður sem þessar en reglugerð virðist þrengja skyldur sjóðsins. Þar er sérstaklega tekið fram að uppkaupsskyldan gildi um íbúðarhús. Þar með gæti atvinnuhúsnæði verið undanskilið jafnvel þótt iðgjald til sjóðsins sé greitt af slíku húsnæði. Fréttastofa hefur sent Umhverfisráðuneytinu fyrirspurn vegna málsins en ekki fengið svar.
Frystihúsið á Seyðisfirði á sér ekki framtíð þar sem það er nú vegna hættu að stórri skriðu úr Strandartindi í sunnanverðum firðinum. Óvissa ríkir um hvort Ofanflóðasjóði er skylt að kosta uppkaup á atvinnuhúsnæði. 